

**เรียน บรรณาธิการข่าวหน้า 1 / สังคม / เศรษฐกิจ**

**เรื่อง ผลสำรวจความคิดเห็นประชาชนทั่วประเทศ(รวม 4 หน้า)**

**ผลสำรวจเรื่อง “ถอดบทเรียน แชร์ลูกโซ่ คนไทยได้รับบทเรียนอะไร”**

 **ประชาชนร้อยละ 95.9 รู้จักรูปแบบแชร์ลูกโซ่ที่แฝงมากับการลงทุนน้ำมันทองคำสกุลเงินต่างประเทศ โดยร้อยละ 47.7 ระบุว่าปัจจัยที่สามารถจูงใจคนให้หลงเชื่อคือการที่คนมีความโลภเป็นจุดอ่อน**

**ทั้งนี้ ร้อยละ 40.7 ระบุว่าจากกรณีแชร์ลูกโซ่สิ่งที่สังคมไทยได้รับบทเรียน คือ มีคนจำนวนมากตกเป็นเหยื่อเพียงเพราะอยากได้รับผลตอบแทนสูง**

**ส่วนวิธีป้องกันตัวเองเพื่อให้ปลอดภัยไม่ตกเป็นเหยื่อในวงจรธุรกิจแชร์ลูกโซ่คือ ให้ปฏิเสธทันทีเมื่อมีคนเข้ามาคุยและเชิญชวนร่วมทำธุรกิจประเภทนี้และให้คิดไว้เสมอว่าไม่มีอะไรได้มาง่ายๆ**

ศูนย์วิจัยมหาวิทยาลัยกรุงเทพ สำรวจความคิดเห็นประชาชน เรื่อง “ถอดบทเรียน แชร์ลูกโซ่ คนไทยได้รับบทเรียนอะไร”โดยเก็บข้อมูลกับประชาชนจากทุกภูมิภาคทั่วประเทศจำนวน 1,197 คน พบว่า

รูปแบบแชร์ลูกโซ่ที่ประชาชนส่วนใหญ่ร้อยละ 95.9 รู้จักและเคยทราบคือ แชร์ลูกโซ่ที่แฝงมากับการลงทุน น้ำมันทองคำสกุลเงินต่างประเทศรองลงมาร้อยละ 52.9 คือ แชร์ลูกโซ่ที่แฝงมากับธุรกิจขายตรง และร้อยละ 50.0 คือ แชร์ลูกโซ่ออนไลน์

ส่วนความเห็นต่อปัจจัยที่แชร์ลูกโซ่สามารถจูงใจคนให้หลงเชื่อ นั้น ส่วนใหญ่ร้อยละ 47.7 ระบุว่า คนมีความโลภเป็นจุดอ่อนรองลงมาร้อยละ 28.6 ระบุว่าได้รับผลตอบแทนสูงมากกว่าปกติ / สูงกว่าทำธุรกิจอื่นๆ และร้อยละ 10.3 คนอยากหารายได้เพิ่มที่รวดเร็ว/เห็นผลเร็ว

เมื่อถามว่า “จากกรณีแชร์ลูกโซ่สะท้อนหรือให้บทเรียนอะไรกับสังคมไทย” ประชาชนร้อยละ 40.7 ระบุว่า มีคนจำนวนมากตกเป็นเหยื่อเพียงเพราะอยากได้รับผลตอบแทนสูงรองลงมาร้อยละ 21.0 ระบุว่าสังคมขาดการให้ความรู้/ เท่าทัน ต่อกระบวนการลงทุน และร้อยละ 17.1 ระบุว่ารายได้ในปัจจุบันไม่เพียงพอ ต้องการอาชีพเสริมเพิ่มรายได้

ส่วนวิธีป้องกันตัวเองเพื่อให้ปลอดภัยไม่ตกเป็นเหยื่อในวงจรธุรกิจแชร์ลูกโซ่ นั้น ประชาชนร้อยละ 39.8 ระบุว่า ให้ปฏิเสธทันทีเมื่อมีคนเข้ามาคุยและเชิญชวนร่วมทำธุรกิจประเภทนี้รองลงมาร้อยละ 33.5 ระบุว่า ให้คิดไว้เสมอว่าไม่มีอะไรได้มาง่ายๆ และร้อยละ 14.9 ระบุว่า ต้องหาข้อมูลให้รอบด้านและปรึกษาคนรอบข้าง ก่อนตัดสินใจ

โดยมีรายละเอียดตามประเด็นข้อคำถาม ดังต่อไปนี้

**1. รูปแบบแชร์ลูกโซ่ที่ประชาชนรู้จักและเคยทราบ** *(สามารถตอบได้มากกว่า 1 คำตอบ)*

|  |  |  |
| --- | --- | --- |
| **แชร์ลูกโซ่ที่แฝงมากับการลงทุนเช่นน้ำมันทองคำสกุลเงินต่างประเทศ** | **ร้อยละ** | **95.9** |
| แชร์ลูกโซ่ที่แฝงมากับธุรกิจขายตรง | ร้อยละ | 52.9 |
| แชร์ลูกโซ่ออนไลน์ | ร้อยละ | 50.0 |
| แชร์ลูกโซ่ที่แฝงมากับกองทุน | ร้อยละ | 33.3 |

**2. เมื่อถามว่า “อะไร/ปัจจัยที่แชร์ลูกโซ่จูงใจคนให้หลงเชื่อ” พบว่า**

|  |  |  |
| --- | --- | --- |
| **คนมีความโลภเป็นจุดอ่อน** | **ร้อยละ** | **47.7** |
| ได้รับผลตอบแทนสูงมากกว่าปกติ/ สูงกว่าทำธุรกิจอื่นๆ | ร้อยละ | 28.6 |
| คนอยากหารายได้เพิ่มที่รวดเร็ว/ เห็นผลเร็ว  | ร้อยละ | 10.3 |
| การถูกชักชวนจากคนสนิท/ คนไว้ใจ/ ไว้ใจคนง่าย | ร้อยละ | 6.3 |
| รู้ไม่ทันขบวนการจัดฉากสร้างภาพและอาศัยสื่อโซเชียลให้ดูน่าเชื่อถือ | ร้อยละ | 5.1 |
| มีการจูงใจว่าเป็นการร่วมลงทุน | ร้อยละ | 2.0 |

**3.จากกรณีแชร์ลูกโซ่สะท้อนหรือให้บทเรียนอะไรกับสังคมไทย**

|  |  |  |
| --- | --- | --- |
| **มีคนจำนวนมากตกเป็นเหยื่อเพียงเพราะอยากได้รับผลตอบแทนสูง** | **ร้อยละ** | **40.7** |
| สังคมขาดการให้ความรู้/ เท่าทัน ต่อกระบวนการลงทุน | ร้อยละ | 21.0 |
| รายได้ในปัจจุบันไม่เพียงพอ ต้องการอาชีพเสริมเพิ่มรายได้ | ร้อยละ | 17.1 |
| ความก้าวหน้าทางเทคโนโลยี และสื่อโซเชียลทำให้คนหลงเชื่อในเวลาอันสั้น | ร้อยละ | 8.5 |
| คนไทยลืมง่ายและยังไม่เห็นบทลงโทษคดีเหล่านี้รุนแรงพอ | ร้อยละ | 7.6 |
| ทำให้จำนวนคนเป็นหนี้มากขึ้นเพราะกู้เงินมาลงทุน ส่งผลให้เงินในระบบเศรษฐกิจของประเทศหายไป | ร้อยละ | 5.1 |

**4. วิธีป้องกันตัวเองเพื่อให้ตนเองปลอดภัยไม่ตกเป็นเหยื่อในวงจรธุรกิจแชร์ลูกโซ่**

|  |  |  |
| --- | --- | --- |
| **ปฏิเสธทันทีเมื่อมีคนเข้ามาคุยและเชิญชวนร่วมทำธุรกิจประเภทนี้** | **ร้อยละ** | **39.8** |
| คิดไว้เสมอว่าไม่มีอะไรได้มาง่ายๆ | ร้อยละ | 33.5 |
| ต้องหาข้อมูลให้รอบด้านและปรึกษาคนรอบข้าง | ร้อยละ | 14.9 |
| คิดเสมอว่าการลงทุนมีความเสี่ยงถ้าไม่พร้อมอย่าเสี่ยง | ร้อยละ | 11.8 |

**รายละเอียดการสำรวจ**

วัตถุประสงค์การสำรวจ

เพื่อสอบถามความคิดเห็นของประชาชน เกี่ยวกับกรณีแชร์ลูกโซ่รูปแบบต่างๆในสังคมไทย บทเรียนที่สังคมไทยได้รับ ปัจจัยที่เป็นแรงจูงใจ ตลอดจนวิธีป้องกันไม่ให้ตนเองตกเป็นเหยื่อเพื่อสะท้อนมุมมองความคิดเห็นของประชาชนให้สังคมและผู้ที่เกี่ยวข้องได้รับทราบ

ประชากรที่สนใจศึกษา

 การสำรวจใช้การสุ่มตัวอย่างจากประชาชนทุกภูมิภาคทั่วประเทศ ที่มีอายุ 18 ปี ขึ้นไป โดยการสุ่มสัมภาษณ์ทางโทรศัพท์จากฐานข้อมูลของกรุงเทพโพลล์ ด้วยวิธีการสุ่มตัวอย่างแบบง่าย (Simple Random Sampling)แล้วใช้วิธีการถ่วงน้ำหนักด้วยข้อมูลประชากรศาสตร์จากฐานข้อมูลทะเบียนราษฎร์ของกรมการปกครอง กระทรวงมหาดไทย

 **ความคลาดเคลื่อน (Margin of Error)**

 การประมาณการขนาดตัวอย่างมีขอบเขตของความคลาดเคลื่อน ±3% ที่ระดับความเชื่อมั่น 95%

**วิธีการรวบรวมข้อมูล**

ใช้การสัมภาษณ์ทางโทรศัพท์ (Enumeration by telephone) โดยเครื่องมือที่ใช้ในการเก็บข้อมูลเป็นแบบสอบถามที่มีโครงสร้างแน่นอน ประกอบด้วยข้อคำถามแบบเลือกตอบ (Check List Nominal) และได้นำแบบสอบถามทุกชุดมาตรวจสอบความถูกต้องสมบูรณ์ก่อนบันทึกข้อมูลและประมวลผล

**ระยะเวลาในการเก็บข้อมูล**: 19-20 พฤศจิกายน 2562

**วันที่เผยแพร่ผลสำรวจ** : 23 พฤศจิกายน 2562

**ข้อมูลของกลุ่มตัวอย่าง**

|  |  |  |
| --- | --- | --- |
|  | **จำนวน** | **ร้อยละ** |
| **เพศ**  |  |  |
|  ชาย | 589 | 49.2 |
|  หญิง | 608 | 50.8 |
| **รวม** | **1,197** | **100.0** |
| **อายุ** |  |  |
| 18 ปี - 30 ปี | 108 | 8.9 |
| 31 ปี -40 ปี | 209 | 17.5 |
| 41 ปี -50 ปี | 310 | 25.9 |
| 51 ปี - 60 ปี | 324 | 27.1 |
|  61 ปี ขึ้นไป | 246 | 20.6 |
| **รวม** | **1,197** | **100.0** |
| **การศึกษา** |  |  |
|  ต่ำกว่าปริญญาตรี | 698 | 58.3 |
|  ปริญญาตรี | 401 | 33.5 |
|  สูงกว่าปริญญาตรี | 98 | 8.2 |
|  **รวม** | **1,197** | **100.0** |
| **อาชีพ** |  |  |
|  ลูกจ้างรัฐบาล | 151 | 12.6 |
|  ลูกจ้างเอกชน  | 303 | 25.3 |
|  ค้าขาย/ ทำงานส่วนตัว/เกษตรกร | 397 | 33.2 |
|  เจ้าของกิจการ/ นายจ้าง  | 60 | 5.0 |
|  พ่อบ้าน/ แม่บ้าน/ เกษียณอายุ | 259 | 21.6 |
|  นักเรียน/ นักศึกษา  | 15 | 1.3 |
|  ว่างงาน/ รวมกลุ่ม | 12 | 1.0 |
| **รวม** | **1,197** | **100.0** |

**ศูนย์วิจัยมหาวิทยาลัยกรุงเทพ (กรุงเทพโพลล์) โทร. 02-4073819 ต่อ 2897,2898**

**E-mail: bangkokpoll@bu.ac.th Website:** [**http://bangkokpoll.bu.ac.th**](http://bangkokpoll.bu.ac.th)

**Twitter :** [**http://twitter.com/bangkok\_poll**](http://twitter.com/bangkok_poll) **Facebook : https://facebook.com/bangkokpoll**